钦定古今图书集成/明伦汇编/交谊典/第054卷 > 《宴皇甫兵曹宅诗序》杨炯
## 钦定古今图书集成/明伦汇编/交谊典/第054卷 > 《宴皇甫兵曹宅诗序》杨炯

皇甫君冠冕于安定，李校书羽仪于陇西，岑正字明
目于汉南，石宫坊指掌干河朔，高侯邦之司直，下走
齐之滥吹。若夫风云龙虎，水火阴阳，隔千里而应之，
莫不潜契于同声矣。圣明千载，区宇一家，掩八纮以
得之，莫不高会干中京矣。是日也，河图适至，海鲸初
死。五岳四渎，汉皇帝崇其望祀；一日三朝，周天子展
其庄敬，君臣庆色，朝野欢心。元晏先生，开甲第而留
宾；二三君子，赴龙门而广䜩。阴云已墨，肃气弥高，霜
寒万里之园，冰纳千金之水。面郊后市，即为潘岳之
居；累代通家，咸言李膺之客。百年何计，相知在于我
心；四海何求？为乐止于名教。抽毫进牍，皆请赋诗，日
暮途远，聊裁序引。